La otave
conference regjonâl de lenghe e de culture sarde e je vignude a colâ
sù par jù un mês prime des elezions pe Regjon Sardegne, in program
ai 16 di Fevrâr. Ta chê ocasion il president de Regjon, Ugo
Cappellacci, al à presentât lis liniis che al ponte a svilupâ se
al sarà confermât inte sô incarghe. Lis lenghis minoritariis, al à
dite, si salvin dome se a vegnin consideradis normâls e al covente
duncje lâ indenant par che il sart al deventi une competence
ricognossude no dome sul plan culturâl, ma ancje sociâl,
istituzionâl e juridic. Par chest, tra i ponts che si è impegnât a
svilupâ, o cjatìn: presentâ une propueste di leç di modifiche dal
statût di autonomie par rivâ ae couficialitât dal sart cul talian
e cjapâ in man la gjestion de istruzion; infuartî lis struturis
regjonâls pe politiche linguistiche e stabilî la rêt dai operadôrs
linguistics e dai uficis teritoriâi pe lenghe; mantignî lis
risorsis metudis a belanç pal sart sul stes nivel dai ultins agns;
sburtâ l’ûs curicolâr de lenghe sarde inte scuele e poiâ la
formazion dai insegnants; stiçâ l’ûs dal sart intai mieçs di
comunicazion; slargjâ e miorâ l’ûs dal standard linguistic.
Font:
RAS, 10/01/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn quy_Latn